Sara Lappalainen

**Sara Kaisa Lappalainen** (o.s. **Kuivisto**, s. 17. elokuuta 1991 Porvoo) on uransa syksyllä 2024 lopettanut suomalainen keskimatkojen juoksija, joka edusti Porvoon Akillesta. Häntä valmensi Ari Suhonen. Vuoteen 2016 asti hän edusti Porvoon Urheilijoita. 

## Ura
Kansainvälisiin arvokisoihin Lappalainen osallistui ensimmäisen kerran Berliinin EM-kilpailuissa 2018 karsiutuen sekä 800 että 1&nbsp;500&nbsp;metrin alkuerissä. Hän karsiutui samojen matkojen alkueräjuoksuissa myös Glasgow'n sisäratojen EM-kilpailuissa 2019. Dohan MM-kisoissa 2019 Lappalainen karsiutui 800 metrin alkuerissä ajalla 2.03,15 oltuaan erässään viides. 1&nbsp;500 metrillä hän teki alkuerässä ennätyksensä 4.08,85. Aika ei kuitenkaan riittänyt jatkopaikkaan. Toruńin EM-hallikilpailuissa 2021 hän karsiutui 800 metrin välierissä oltuaan erässään kolmas. 

Tokion olympialaisissa vuonna 2021 hän selviytyi välieriin sekä 800 että 1&nbsp;500 metrillä. Hän paransi molemmilla matkoilla Suomen ennätyksiä sekä alkuerässä että välierässä. 30. heinäkuuta 2021 Tokion olympialaisten alkuerässä hän rikkoi 800 metrillä Tuuli Merikosken 30 vuotta vanhan Suomen ennätyksen 0,44 sekunnilla juostuaan ajan 2.00,15 ja seuraavana päivänä välierässä hän alitti ensimmäisenä suomalaisnaisena kahden minuutin rajan juostuaan 1.59,41. Ennen Tokion olympialaisia 29. kesäkuuta 2021 Lappalainen rikkoi 1&nbsp;500 metrillä Sinikka Tyynelän lähes 44 vuotta vanhan Suomen ennätyksen 0,62 sekunnilla. Tokion olympialaisten alkuerissä hän paransi 1&nbsp;500 metrin ennätyksen lukemiin 4.04,10 ja välierissä 4.02,35.  

Belgradin sisäratojen MM-kilpailuissa 2022 hän oli 1&nbsp;500&nbsp;metrillä yhdestoista. Hän karsiutui saman vuoden Münchenin EM-kilpailuissa 800 metrin välierissä ajalla 2.02,70. Rooman EM-kilpailuissa 2024 Lappalainen karsiutui 1&nbsp;500 metrin alkuerissä ajalla 4.07,39 ollen oman eränsä seitsemäs kun kuusi parasta pääsi finaaliin. Pariisin olympialaisissa 2024 Lappalainen oli 1&nbsp;500 metrillä oman alkueränsä kahdestoista ajalla 4.08,66. Lappalainen kärsi terveysmurheista eikä startannut seuraavan päivän keräilyeriin.

Kalevan kisoissa Lappalainen voitti 800 metrillä Suomen-mestaruuden vuosina 2016, 2017, 2018, 2019, 2020, 2021, 2022, 2023 ja 2024 sekä hopeaa vuosina 2013, 2014 ja 2015. 1&nbsp;500 metrillä hän voitti kultaa vuosina 2017, 2018, 2019, 2020, 2022, 2023 ja 2024, hopeaa vuosina 2015 ja 2016 sekä pronssia vuosina 2013 ja 2014. Lappalaisella on hallussaan Kalevan kisojen kisaennätykset 800 ja 1&nbsp;500 metrillä.

Sisäratojen SM-kilpailuissa hän saavutti 800 metrin juoksussa kultaa vuosina 2013, 2018, 2019, 2021 ja 2024, hopeaa 2016 ja pronssia 2015 sekä 1&nbsp;500 metrin juoksussa kultaa vuosina 2019, 2021 ja 2024 sekä hopeaa 2015. 3000 metrin juoksussa Lappalainen saavutti pronssia 2024. Myös SM-halleissa Lappalaisella on nimissään kisaennätykset 800 ja 1&nbsp;500 metrillä.

Maastojuoksun SM-kilpailuissa hän voitti lyhyen matkan (4 km) kultaa vuonna 2020 ja vuonna 2017 hän sijoittui kuuden kilometrin matkalla viidenneksi.

Euroopan joukkuemestaruuskilpailuissa hän sijoittui neljänneksi 800 metrillä ja 1 500 metrillä vuonna 2019 Superliigassa ja vuonna 2021 Ykkösliigassa voitti 1 500 metrin ja oli kolmas 800 metrillä.

Aikuisten Suomi–Ruotsi-maaotteluun hän osallistui ensimmäisen kerran vuonna 2013 juosten molemmat matkat. Suomi–Ruotsi-maaotteluvoittoja Lappalaiselle kertyi seitsemän voittaen 800 metrin 2020, 2022 ja 2023 ja 1&nbsp;500 metrin 2017, 2021, 2022 ja 2023.Lappalaisella on myös hallussaan Suomi-Ruotsi-maaottelun 1 500 metrin kisaennätys.

PM-hallimaaottelun hän voitti 800 metrillä 2019 ja 2022, oli 1&nbsp;500 metrillä toinen 2024, kolmas 800 metrillä 2013 ja 2018 ja neljäs 1&nbsp;500 metrillä 2015.

Nuorten sarjoissa Lappalainen voitti alle 23-vuotiaiden Pohjolan mestaruuden 800 ja 1&nbsp;500 metrillä vuonna 2012 Norjassa.

Lappalainen ilmoitti lokakuussa 2024 lopettavansa huippu-urheilu uransa. Hän kärsi viimeiset kolme kautta terveysongelmista.Lappalaisen juoksu-ura päättyi viestinjuoksun SM-kilpailuihin, joissa hän sijoittui neljänneksi 4 x 400 metrin viestissä.

Lappalainen ilmoitti tammikuussa 2025 aloittavansa uuden uran maantiepyöräilyn parissa. Hänen seuransa on myös pyöräilyssä Porvoon Akilles.

## Henkilökohtaiset ennätykset
**Ulkoradat**

**Sisäradat**

Ulkoradoilla Lappalaisella on 800 metrin, 1&nbsp;000 metrin, 1&nbsp;500 metrin ja mailin Suomen ennätykset. Sisäradoilla Lappalaisen 1&nbsp;500 metrin tulos on Suomen ennätys. Hänen 800 metrin ennätys oli myös Suomen ennätys kahden vuoden ajan. Sisäradoilla Lappalaisella on myös epävirallinen Suomen ennätys 600 metrillä ylipitkillä radoilla.

## Yksityiselämä
Sara Lappalaisen puoliso on jääpalloilija ja pyöräilijä Olli Lappalainen.. Pariskunta avioitui syksyllä 2022 ja aiemmin Kuivistona tunnettu Sara Lappalainen otti käyttöön miehensä sukunimen.

## Muuta
Lappalainen valittiin Porvoon kaupunginvaltuustoon vuoden 2025 kuntavaaleissa kokoomuksen ehdokkaana. Lappalainen sai yhteensä 286 ääntä.

## Lähteet